বাংলাদেশ নিয়ে প্রশ্ন উঠতেই ট্রাম্প বললেন “মোদি দেখে নেবেন…”

ওয়েব ডেস্ক: ভারতীয় সময় শুক্রবার মধ্যরাতে ডোনাল্ড ট্রাম্পের (Donald Trump) সঙ্গে দ্বি-পাক্ষিক বৈঠক করেছেন নরেন্দ্র মোদি (Narendra Modi)। ভারত ও আমেরিকার রাষ্ট্রপ্রধানদের আলোচনায় উঠে এসেছে অনেক কিছু। তার মধ্যে রইল বাংলাদেশের বর্তমান পরিস্থিতিও।

গত বছর অগাস্ট মাসে গণ্য অভ্যুত্থানের জেরে রাজনৈতিক পালাবদল ঘটে বাংলাদেশে, দেশ ছেড়ে ভারতে আশ্রয় নেন প্রাক্তন প্রধানমন্ত্রী শেখ হাসিনা (Shiekh Hasina)। এই ঘটনায় কি আমেরিকার কোনও হাত আছে? এ প্রশ্ন করা হয়েছিল মার্কিন মুলুকে দ্বিতীয়বার প্রেসিডেন্ট পদে আসীন ট্রাম্পকে। কিন্তু তা পাশ কাটিয়ে ট্রাম্প বলে দিলেন, “বাংলাদেশের ব্যাপারটা আমি প্রধানমন্ত্রী মোদির উপর ছেড়ে দেব।”

আরও পড়ুন: ভারতকে অত্যাধুনিক যুদ্ধবিমান দেওয়ার প্রস্তাব ট্রাম্পের!

হোয়াইট হাউসে আমেরিকান প্রেসিডেন্টের এই মন্তব্য নিশ্চয়ই মহম্মদ ইউনুস (Mohammad Yunus) এতক্ষণে শুনে ফেলেছেন। কিছুটা চাপে পড়বেন তিনি তাতে সন্দেহ নেই। এর আগে ওপার বাংলায় সংখ্যালঘু নির্যাতন নিয়ে অসন্তোষ প্রকাশ করেছিলেন ট্রাম্প। সে সময় কথা প্রসঙ্গে মোদিকে ‘বন্ধু’ বলে আখ্যা দেন।

শুক্রবারের বৈঠকে আরও একটি বিষয় অস্বস্তি দেবে বাংলাদেশকে। ভারতকে ফিফথ জেনারেশন এফ-৩৫ স্টেলথ জেট (F-35 Stealth Jet) দেওয়ার ঘোষণা করেছেন ট্রাম্প। বিশেষজ্ঞ মহলের দাবি, এই চুক্তি সাফ বলে দিচ্ছে, ভারতের পাশেই রয়েছে আমেরিকা। এই পাশে থাকা চীন, বাংলাদেশের মতো দেশের কাছে খুব একটা সুখবর নয়। মোদির মধ্যস্থতা করার দক্ষতারও প্রশংসা করলেন ট্রাম্প। বললেন, তাঁর থেকেও ভালো, শক্ত মধ্যস্থতাকারী হলেন ভারতের প্রধানমন্ত্রী। মোদিকে দীর্ঘদিনের ‘দারুণ বন্ধু’ হিসেবে আখ্যা দিলেন মার্কিন প্রেসিডেন্ট।